Na temelju članaka 26., 33., 44. stavka 2. i 48. stavka 2. Zakona o komunalnom gospodarstvu ("Narodne novine", broj 68/18, 110/18. i 32/20) i članka 18. Statuta Grada Križevaca („Službeni vjesnik Grada Križevaca“, broj: 4/09, 1/13, 1/16, 1/18, 3/18. – pročišćeni tekst i 3/20), Gradsko vijeće Grada Križevaca na 28. sjednici, održanoj \_\_\_\_\_\_ 2020. godine donijelo je

**O D L U K U**

**o komunalnim djelatnostima u Gradu Križevcima**

1. **OPĆE ODREDBE**

**Članak 1.**

Ovom Odlukom o komunalnim djelatnostima u Gradu Križevcima (u daljnjem tekstu: Odluka) određuju se komunalne djelatnosti koje se obavljaju na području Grada Križevaca, te se propisuje način obavljanja/davanja/povjeravanja komunalnih djelatnosti.

1. **VRSTE KOMUNALNIH DJELATNOSTI**

**Članak 2.**

Komunalne djelatnosti su djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području grada (u daljnjem tekstu: uslužne komunalne djelatnosti).

**Članak 3.**

(1) Komunalne djelatnosti kojima se osigurava održavanje komunalne infrastrukture, a koje se obavljaju na području Grada Križevaca su:

1. Održavanje nerazvrstanih cesta (skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima - redovno održavanje, kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa - izvanredno održavanje i obavljanje svih drugih radova održavanja u skladu s propisima kojima je uređeno održavanje cesta)
2. Održavanje javnih površina na kojima nije dopušten promet motornim vozilima (komunalni poslovi održavanja i popravaka tih površina kojima se osigurava njihova funkcionalna ispravnost)
3. Održavanje građevina javne odvodnje oborinskih voda (upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda)
4. Održavanje javnih zelenih površina (košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, održavanje opreme na dječjim igralištima, fitosanitarna zaštita bilja i biljnog materijala za potrebe održavanja i svi drugi poslovi potrebni za održavanje javnih zelenih površina)
5. Održavanje građevina, uređaja i predmeta javne namjene (komunalni poslovi održavanja, popravaka i čišćenja građevina, uređaja i predmeta javne namjene)
6. Održavanje groblja (održavanje prostora i zgrada za obavljanje ispraćaja i sahrane pokojnika te uređivanje putova, zelenih i drugih površina unutar groblja)
7. Održavanje čistoće javnih površina (čišćenje površina javne namjene osim javnih cesta, koje obuhvaća ručno i strojno čišćenje i pranje javnih površina od otpada, snijega, postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu Grada Križevaca)
8. Održavanje javne rasvjete (upravljanje i održavanje instalacija javne rasvjete, svečana prigodna rasvjeta), te podmirivanje troškova električne energije za rasvjetljavanje površina javne namjene).

(2) Programom održavanja komunalne infrastrukture koji svake godine donosi Gradsko vijeće određeni su opis i opseg poslova održavanja komunalne infrastrukture s procjenom pojedinih troškova po djelatnostima.

(3) U sklopu obavljanja djelatnosti iz stavka 1. ovog članka može se osigurati i građenje komunalne infrastrukture.

**Članak 4.**

(1) Uslužne komunalne djelatnosti koje se obavljaju na području Grada Križevaca su:

1. Pružanje usluga parkiranja na uređenim javnim površinama (upravljanje uređenim javnim parkiralištima, njihovo održavanje, naplata i kontrola naplate parkiranja i drugi poslovi s tim u vezi, te obavljanje nadzora i premještanje parkiranih vozila na površinama javne namjene sukladno posebnim propisima. Pod navedenim uslugama ne podrazumijeva se pružanje usluga parkiranja na površinama koje nisu u vlasništvu Grada Križevaca)
2. Usluge javnih tržnica na malo (upravljanje i održavanje prostora i zgrada izgrađenih na zemljištu u vlasništvu Grada u kojima se u skladu s tržnim redom pružaju usluge obavljanja prometa živežnim namirnicama i drugim proizvodima)
3. Usluge ukopa (ispraćaj i ukop unutar groblja u skladu s posebnim propisima)
4. Obavljanje dimnjačarskih poslova (čišćenje i kontrola dimnjaka, dimovoda i uređaja za loženje u građevinama, te u slučaju utvrđivanja nepravilnosti obavještavanje o tome javnopravnog tijela nadležnog za zaštitu od požara).

 (2) U sklopu obavljanja djelatnosti iz stavka 1. ovog članka može se osigurati i građenje komunalne infrastrukture.

1. **ODREĐIVANJE DRUGIH USLUŽNIH DJELATNOSTI KOJE SE SMATRAJU KOMUNALNIM DJELATNOSTIMA**

**Članak 5.**

(1) Osim komunalnih djelatnosti iz članka 3. i 4. ove Odluke, kao komunalna djelatnost određuju se i:

1. poslovi hvatanja, sakupljanja, prijevoza i smještaja (zbrinjavanja) napuštenih i izgubljenih životinja,
2. poslovi upravljanja sustavom javnih bicikala i
3. dezinfekcija, dezinsekcija i deratizacija.
4. **NAČIN OBAVLJANJA KOMUNALNIH DJELATNOSTI**

**Članak 6.**

Na području Grada Križevaca komunalne djelatnosti obavljaju:

1. trgovačka društva koja je osnovao Grad Križevci: Komunalno poduzeće d.o.o. Križevci , Vodne usluge d.o.o. i Grad-Kom d.o.o.
2. pravne i fizičke osobe na temelju ugovora o koncesiji
3. pravne ili fizičke osobe na temelju ugovora o povjeravanju komunalnih poslova.

**Komunalne djelatnosti koje obavljaju trgovačka društva koja je osnovao Grad Križevci**

**Članak 7.**

1. Trgovačkom društvu Komunalno poduzeće d.o.o. Križevci povjerava se obavljanje slijedećih komunalnih djelatnosti:
* održavanje javnih zelenih površina,
* održavanje groblja,
* održavanje čistoće javnih površina,
* održavanje javne rasvjete,
* usluge javnih tržnica na malo,
* usluge ukopa,
* obavljanje dimnjačarskih poslova.
1. Trgovačkom društvu Vodne usluge d.o.o. Križevci povjerava se obavljanje komunalne djelatnosti održavanja građevina javne odvodnje oborinskih voda.
2. Trgovačkom društvu Grad-Kom d.o.o. povjerava se obavljanje komunalne djelatnosti održavanja građevina, uređaja i predmeta javne namjene

Trgovačka društva iz stavka 1., 2. i 3. ovog članka u obvezi su obavljati komunalne djelatnosti u skladu sa Zakonom o komunalnom gospodarstvu, drugim zakonskim i podzakonskim aktima kojim je predmetna materija propisana, te u skladu s općim ili pojedinačnim aktima Grada Križevaca.

**Komunalna djelatnost koja se obavlja temeljem ugovora o koncesiji**

**Članak 8.**

(1) Koncesijom se može steći pravo obavljanja komunalne djelatnosti:

1. pružanje usluga parkiranja na uređenim javnim površinama
2. upravljanje sustavom javnih bicikala.

(2) Koncesije za obavljanje poslova iz stavka 1. daje Gradsko vijeće Grada Križevaca.

(3) Naknada za koncesiju uplaćuje se u korist Proračuna Grada Križevaca na način određen Zakonom o koncesijama, a može se koristiti za gradnju i/ili održavanje komunalne infrastrukture u skladu s Programom građenja komunalne infrastrukture ili Programom održavanja komunalne infrastrukture.

(4) Na sva pitanja u vezi s koncesijama, uključujući i pitanje načina obračuna naknade za koncesiju, koja nisu uređena Zakonom o komunalnom gospodarstvu na odgovarajući se način primjenjuju propisi kojima se uređuju koncesije.

**Komunalne djelatnosti koja se povjeravaju temeljem pisanog ugovora o povjeravanju komunalnih djelatnosti**

**Članak 9.**

(1) Pravne ili fizičke osobe na temelju pisanog Ugovora o povjeravanju komunalnih djelatnosti na području Grada Križevaca mogu obavljati komunalne djelatnosti:

1. održavanje nerazvrstanih cesta
2. poslovi hvatanja, sakupljanja, prijevoza i smještaja (zbrinjavanja) napuštenih i izgubljenih životinja na području Grada Križevaca i
3. dezinfekcija, dezinsekcija i deratizacija.

 (2) Postupak odabira osoba s kojima se sklapaju ugovori o povjeravanju obavljanja komunalnih djelatnosti ili određenog komunalnog posla unutar pojedine komunalne djelatnosti (u nastavku: komunalna djelatnost) te sklapanje, provedba i izmjene tih ugovora provode se prema Zakonu o javnoj nabavi i Odluci o provedbi postupka jednostavne nabave.

(3) Ugovor o povjeravanju obavljanja komunalne djelatnosti u ime Grada Križevaca sklapa Gradonačelnik.

(4) Ugovor iz stavka 1. ovoga članka sadrži:

1. komunalnu djelatnost za koju se sklapa ugovor
2. vrijeme na koje se sklapa ugovor
3. vrstu i opseg komunalnih usluga
4. način određivanja cijene komunalnih usluga, te način i rok plaćanja izvršenih usluga i
5. jamstvo izvršitelja o ispunjenju ugovora.

(5) Sastavni dio ugovora o povjeravanju komunalne djelatnosti, odnosno komunalnog posla je Program održavanja komunalne infrastrukture.

**Članak 10.**

(1) Pravne ili fizičke osobe dužne su kvalitetno obavljati povjerene im komunalne poslove. O svakom prekidu pružanja usluga dužne su izvijestiti Grad Križevci, Upravni odjel za komunalno gospodarstvo, gradnju, prostorno uređenje i zaštitu okoliša, poduzeti neophodne mjere za otklanjanje uzroka i omogućiti nastavak pružanja usluge.

(2) Nadzor nad obavljanjem komunalnih djelatnosti obavlja Upravni odjel iz prethodnog stavka.

1. **PRIJELAZNE I ZAVRŠNE ODREDBE**

**Članak 11.**

Za sve što nije propisano ovom Odlukom, a odnosi se na komunalne djelatnosti primjenjuju se odredbe Zakona o komunalnom gospodarstvu ("Narodne novine", broj 68/18, 110/18 i 32/20).

**Članak 12.**

Stupanjem na snagu ove Odluke prestaje važiti Odluka o komunalnim djelatnostima na području Grada Križevaca (''Službeni vjesnik Grada Križevaca'', broj 7/10) i Odluka o komunalnim djelatnostima koje se mogu obavljati na temelju koncesije na području Grada Križevaca (''Službeni vjesnik Grada Križevaca'', broj 1/10).

**Članak 13.**

Ova Odluka stupa na snagu osmi dan od dana objave u ''Službenom Vjesniku Grada Križevaca''.

GRADSKO VIJEĆE GRADA KRIŽEVACA

KLASA: 363-01/20-01/

URBROJ: 2137/02-01/1-20-1

Križevci,

PREDSJEDNIK

Marko Katanović